RN Luigi Cadorna (1931)

RN Luigi Cadorna () oli Italian kuninkaallisen laivaston Cadorna-luokan kevyt risteilijä toisessa maailmansodassa. Se poistettiin palveluksesta vasta toukokuussa 1951.

 Valmistus 

Alus tilattiin Triestestä Cantieri Riuniti dell'Adriaticolta, missä köli laskettiin 19. syyskuuta 1930. Alus laskettiin vesille 30. syyskuuta 1931 ja valmistui 11. elokuuta 1933.

 Palvelus 
Ennen toista maailmansotaa alus osallistui saarronvalvontaan Espanjan sisällissodan aikana ja Albanian miehitykseen huhtikuussa 1939.Whitley, M. J. s. 132

Toisen maailmansodan alkaessa alus kuului 4. risteilijäviirikköön, jonka mukana se Italian julistettua sodan liittoutuneille 10. kesäkuuta 1940 osallistui Lampedusan saaren rannikon ja Kerkennahin matalikon miinoituksiin. Heinäkuussa alus osallistui Calabrian taisteluun, jonka aikana se vältti sukellusveneen laukaisemat torpedot sekä ilmarynnäkön. Alus avusti taistelun kuluessa sisaralustaan, jolla oli kattilahuoneessa ongelmia. Aluksen heikohko rakenne aiheutti sen siirron reserviin 12. helmikuuta 1941.Whitley, M. J. s. 132-133

Kuitenkin Pohjois-Afrikassa olevien joukkojen tukemiseen tarvittiin nopeita aluksia ja se palautettiin palvelukseen suojaamaan saattueita. Saattueiden välillä alus osallistui laivaston mukana liittoutuneiden Maltalle matkanneiden saattueiden häirintään. Alus kuljetti marras-joulukuussa 1941 polttoainetta ja ampumatarvikkeita Benghaziin.Whitley, M. J. s. 133

Tammikuussa 1942 alus siirrettiin Polaan koululaivaksi. Se oli huollettavana touko-kesäkuussa 1943, minkä jälkeen alus liitettiin 14. kesäkuuta 8. viirikköön. Alus kuljetti 24.–30. kesäkuuta joukkoja Albaniaan. Se siirrettiin 3. heinäkuuta Tarantoon, josta se teki elokuussa viisi miinoitusmatkaa Tarantonlahdelle. Aselevon astuessa voimaan 8. syyskuuta alus oli Tarantossa, josta se lähti seuraavana päivänä laivaston mukana kohti Maltaa.Whitley, M. J. s. 133-134

Alus siirrettiin 14. syyskuuta Aleksandriaan, josta se palasi lokakuussa liittoutuneiden hallussa olevaan Tarantoon. Sodan lopun alus kuljetti liittoutuneiden joukkoja sekä kotiutti italialaisia joukkoja Pohjois-Afrikasta. 10. helmikuuta 1947 voimaan astuneen rauhansopimuksen mukaan alus jäi Italialle, mutta aluksen ikä ja heikko kunto mahdollistivat sen käytön ainoastaan koulutustehtävissä.Whitley, M. J. s. 134

Alus poistettiin palveluksesta 1. toukokuuta 1951.

 Lähteet 



 Viitteet 

Luokka:Cadorna-luokan risteilijät
Luokka:Italialaiset toisen maailmansodan risteilijät
Luokka:Italialaiset kylmän sodan risteilijät
Luokka:Cantieri Riuniti dell’Adriatico